SKRIFTLIG FORESPØRGSEL P-1785/02

af Jan Mulder (ELDR) til Kommissionen

(17. juni 2002)

Om: Pesticidet nitrofen i dyrefoder

I Tyskland er det kræftfremkaldende pesticid nitrofen blevet fundet i dyrefoder. Tyskerne har nu fundet forskellige forureningskilder.

Levnedsmiddel- og Veterinærkontoret i Dublin står for kontrollen med den europæiske landbrugsproduktion. Hvor ofte har dette kontor de seneste to år gennemført relevante kontroller i Tyskland, og hvad var resultatet af disse kontroller?

Kommissionen behandler situationen, men træffer foreløbig ingen foranstaltninger.

Hvorfor træffer Kommissionen ingen foranstaltninger i betragtning af den omfattende eksport fra Tyskland og den mulige sundhedsrisiko?

Hvilke foranstaltninger træffer Kommissionen for at hindre spredning af forureningen og for at fjerne de berørte produkter fra markedet?

Svar afgivet på Kommissionens vegne af David Byrne

(17. juli 2002)

Kommissionen har nøje fulgt sagen om nitrofenkontaminering af foder- og fødevarekæden, siden de tyske myndigheder indberettede sagen til Kommissionen gennem systemet for hurtig varsling. Kommissionen nedsatte en taskforce, der skulle følge sagens udvikling, undersøge betydningen for folkesundheden og finde frem til, hvilke foranstaltninger der måtte være nødvendige.

I løbet af de seneste tre år er der gennemført to kontroller af de relevante sektorer i Tyskland. Den ene kontrol omfattede økologisk landbrug, og den anden markedsføringen og anvendelsen af pesticider og reststoffer i fødevarer. Kommissionen henstillede til Tyskland, at de allerede eksisterende kontrolsystemer skulle optimeres. Rapporterne blev sendt til Europa-Parlamentet efter den sædvanlige procedure og findes på følgende websteder:http://europa.eu.int/comm/food/fs/inspections/fnaoi/reports/organic_farming/germany/index_en.html oghttp://europa.eu.int/comm/food/fs/inspections/fnaoi/reports/pesticides/germany/index_en.html

Kommissionen anmodede de tyske myndigheder om regelmæssige rapporter om forløbet af deres undersøgelser. De tyske myndigheder har rapporteret, at de indtil videre har konstateret, at kontamineringen stammer fra et enkelt lager. De har ikke fundet bevis for eksistensen af andre kontamineringskilder. De har identificeret og sporet alle varer, der har været lagret på dette lager siden august 2001, gennem flere distributionsled: forretningsdrivende, møller, foderfabrikanter, husdyrbesætninger. Bedrifter har været afspærret og er blevet undersøgt. Foder, dyr og fødevareprodukter fra disse gårde er blevet testet, og potentielt kontaminerede produkter på markedet er blevet tilbagekaldt. Det samme er sket med produkter eksporteret fra Tyskland.

Kommissionen har løbende orienteret medlemsstaterne på de regelmæssige møder i Den Stående Komité for Fødevarekæden og Dyresundhed og Den Stående Komité for Økologisk Landbrug, hvor de tyske myndigheder har aflagt fyldestgørende forklaring.

Den 11. juni 2002 fandt Den Stående Komité de tyske myndigheders foranstaltninger tilfredsstillende og konstaterede, at der på det pågældende tidspunkt og på baggrund af de foreliggende oplysninger ikke var behov for iværksættelse af yderligere EU-foranstaltninger.

Kommissionens Levnedsmiddel- og Veterinærkontor agter at gennemføre en kontrol i Tyskland for at identificere eventuelle svagheder i kontrolsystemerne og for at vurdere de tyske myndigheders indsats.